ปลดล็อก “หมอพร้อม” ให้รพ.จัดคิววัคซีนโควิดเอง! ดีเดย์ 25 มิ.ย.นี้
ระบบหมอพร้อม แจ้งดำเนินการปลดล็อกระบบฐานข้อมูลวัคซีนโควิด-19 ทั่วประเทศ ให้โรงพยาบาลสามารถจัดคิวนัดหมายฉีดวัคซีนให้ประชาชนได้ตามความเหมาะสม 
ระบบหมอพร้อม แจ้งดำเนินการปลดล็อกระบบฐานข้อมูลวัคซีนโควิด-19 ทั่วประเทศ ให้โรงพยาบาลสามารถจัดคิวนัดหมายฉีดวัคซีนให้ประชาชนได้ตามความเหมาะสม 
22 มิ.ย. 2564

ผู้สื่อข่าวรายงานว่า เมื่อวันที่ 22 มิถุนายน 2564 ทางเพจเฟสบุ๊คหมอพร้อม ประกาศแจ้งข้อมูล ระบุว่า ตั้งแต่วันที่ 25 มิถุนายน 2564 เป็นต้นไป ระบบ MOPH Immunization Center (MOPH-IC) หรือ ระบบฐานข้อมูลกลางของกระทรวงสาธารณสุข สำหรับจัดเก็บข้อมูลที่เกี่ยวข้องกับการให้บริการวัคซีนโควิด 19 ทั่วประเทศของหมอพร้อม จะทำการปลดล็อก เพื่อให้แต่ละโรงพยาบาลสามารถจัดระบบคิว ลงนัด เลื่อนนัด และแจ้งเตือนประชาชนที่จะมารับการฉีดวัคซีนได้ตามความเหมาะสม
โดยหากประชาชนมีข้อสงสัยเกี่ยวกับการนัดหมายการฉีดวัคซีน ขอให้ไปติดต่อยังโรงพยาบาลที่ได้แจ้งความประสงค์โดยตรง
อย่างไรก็ตาม ระบบหมอพร้อม ยังไม่เปิดจองคิวผ่าน Line OA หรือหมอพร้อม APP หากท่านประสงค์จองคิววัคซีน กรุณาดำเนินการผ่าน
1.อสม. / รพ.สต. / รพ.ใกล้บ้าน / รพ.ที่ท่านมีสิทธิรักษา
2.แอปพลิเคชั่น / เว็บไซต์ / แพลตฟอร์มอื่นๆของจังหวัด
ทั้งนี้ เมื่อวันที่ 29 พ.ค.2564 ระบบหมอพร้อม ได้แจ้งหยุดให้บริการจองคิวฉีดวัคซีน COVID-19 เป็นการชั่วคราว ตั้งแต่วันที่ 31 พ.ค.2564 เพื่อให้เป็นไปตามนโยบายของ ศบค. และสอดคล้องกับการจัดสรรวัคซีน
